***Serfőző Anna***

***Bay Zoltán Általános Iskola***

***Gyula***

*Egy kalandos kirándulás*

*római módra*

Unatkoztam. Halálosan untam magam. És mindezt azért, mert az osztályunk megnyert egy halálosan unalmas kirándulást Aquincumba. Persze ez nem is lett volna olyan borzalmas, ha nem az osztállyal mentünk volna… De velük mentünk. Soha az életben nem voltam még egyetlen jó kiránduláson sem a sulival. Vázolom is, hogy miért:

1. Folyton béna helyekre mentünk és még ott is tanultunk. Pl.: múzeum, képtár, stb.
2. Abból, amit ott tanultunk dogát írtunk.
3. Legalább egy figyelmeztetést mindig kaptam a kiránduláson.

Mindent egybevetve, utáltam az iskolai kirándulásokat. Pedig sajna most is épp egy ilyenen voltam.

Már egy órája a több ezer éves műkincseket bámultuk. Unalmas volt. A tanárok magyaráztak mindegyikről valamit, de engem ez a legkevésbé sem érdekelt.

Csak akkor kezdtem el figyelni, mikor beléptünk egy hatalmas, márványból épült, látszólag teljesen ép házszerű izébe. Nem tudtam rá jobb szót. Főként azért, mert elállt a lélegzetem attól, amit ott láttam.

Hatalmas márványoszlopok voltak az ajtó előtt, és mintha aranyból mintákat rajzoltak volna rá. Az építmény homlokzatára pedig tizenkét fura személy képmását vésték színaranyból. Az épületből áradt a fény, és az egész testemet átjárta valamilyen furcsa érzés. Úgy éreztem, mintha már jártam volna itt. Persze ez lehetetlennek tűnt. Soha nem voltam még Aquincumban ezelőtt.

Ránéztem az osztálytársaimra. Mindenki unott képpel bámult maga elé. Nem értettem, mi van velük. Eddig ez az egy dolog volt érdekes a kirándulás során, és ők észre sem veszik. Nem tudtam ehhez mit szólni. Vaksik.

Bementünk a hatalmas épületbe és olyan történt, ami eddig soha.

- Na, gyerekek, most szépen szóródjatok szét és nézelődjetek! Két óra múlva itt találkozunk.

Mindenki zavart képet vágott. Meg kell hagyni, elég hülyén néztek ki. :)

Elindultunk kis csoportokban valamerre. Én próbáltam arrafelé menni, amerre senki. Kerülni akartam a bajt. Természetesen egyik sem sikerült.

- Hé, Jana, gyere már velünk! – kiáltott oda az egyik osztálytársam, Eszter. A fogamat csikorgattam. Ezt alaposan elszúrtam. Ám ennek ellenére azért próbáltam mosolyogni.

- Persze, megyek.

Odarohantam hozzájuk, és elindultunk egy fehér folyosón, aminek a falairól borostyán lógott le. A növény mögött pedig aranyozott faragások bújtak meg. Ránéztem a társaimra (Eszterre, Lillára és az unokatestvéremre, Bencére). A két lány unott képpel nézelődött, de Bence érdeklődve szemlélte a folyosót. Most már tényleg kezdett elfogni valamilyen rossz érzés. Már csak azt kellett volna kitalálnom, hogy miért.

Hamarosan vége lett a folyosónak, és mi kiértünk egy hatalmas kör alakú terembe. A falon szenvedő emberek faragványai voltak, amelyeket valamilyen csodálatosan csillogó fekete anyagból faragtak ki. Középen két trón foglalt helyet. Mindkettőnek a háttámlájára latin szavakat véstek. A terem egyik sarkában pedig egy hatalmas obszidiánból készült kapu volt. Itt még jobban elfogott az a furcsa érzés.

- Na, jó, én ezt már unom. Menjünk vissza! – szólalt meg Lilla.

- Egyetértek – válaszolta Eszter. Majd elindultak visszafelé.

Gyakorlatilag leesett az állam. Ez volt az eddigi legizgalmasabb kirándulás, és ők megunták! Komolyan, tényleg nem hittem el.

- Ti nem jöttök? – kérdezte Lilla.

- Én nem, maradok még egy kicsit – válaszolta Bence.

- Én is! - vágtam rá hirtelen.

- Ahogy gondoljátok. Mi mentünk.

Mikor már végre elhúzták a csíkot, Bencével összenéztünk. Egy darabig egyikünk sem szólalt meg. Majd végül én kérdeztem meg azt, ami valószínűleg mindkettőnk fejében motoszkált.

- Te is látod azt, amit én? – és körbemutattam a teremben.

- Igen, de szerintem a többiek az egészből nem érzékeltek semmit.

- Egyetértek. Mi lehet ez a hely?

Bence ekkor odasétált a falra kifüggesztett táblához és elkezdte olvasni. Persze, hogy nem hangosan.

- Na? – kérdeztem türelmetlenül.

- Tüphón és Ekhidna tróntermének „másolata”.

- Ööö… Azok kik?

Bence döbbenten nézett rám.

- Te tényleg nem tudod? - Már épp válaszoltam volna, mikor belekezdett a magyarázatba:

- A római mitológiában Ekhidna volt „a szörnyek anyja”, a férje Tüphón pedig „a szörnyek atyja”. Ez utóbbi meg is próbálta elfoglalni az Olümposzt, de Jupiter legyőzte a Párkák, Merkúr és Faunus segítségével. Végül bezárták az Etna hegy belsejébe…

Bence folytatni akarta a mondókáját, de én elkezdtem tapsolni. Döbbenten rám nézett.

- Köszönjük a kiselőadást „tanár úr”!

- Te kérdezted, hogy kik ők.

Csak morogni tudtam. Elfordultam a másik irányba és odamentem a kapuhoz.

Eltökélt szándékom volt, hogy nem szólok többet hozzá, de attól, amit a kapun láttam, elállt a lélegzetem. (Oké, tudom ez ma már a második alkalom, de nem tehettem róla. Ez tényleg döbbenetes volt.) Ezt muszáj volt elmondanom neki.

- Gyere csak! Ezt neked is látnod kell! – rámutattam az egyik faragványra. És vajon kik voltak rajta? Mi. Bence sokatmondó kifejezéssel az arcán rám nézett, majd elkezdte alaposabban áttanulmányozni a faragványt.

Közelebb léptem a kapuhoz, és kinyújtottam felé a kezemet, de mihelyst hozzáért, azonnal vissza is rántottam. Tűzforró volt.

Azon a ponton, ahol hozzáértem, elkezdett világítani, majd továbbterjedt a kapu többi részére is. A lábam gyakorlatilag legyökerezett, és én mozdulni sem tudtam. De nem is akartam. Gyönyörködtem a látványban. Olyan volt mintha transzban lettem volna.

Mikor már az egész kapu fényárban úszott és a belseje megtelt tűzzel, Bence hátrarántott és bevonszolt az egyik trón mögé. Eddig gyakorlatilag teljesen megfeledkeztem a jelenlétéről, de most szörnyen hálás voltam neki. Főleg azért, mert a tűz kezdett átterjedni oda, ahol az előbb álltam. Ha nem ránt el onnan, akkor… jobb, bele sem gondolni.

A tűzben az volt a furcsa, hogy a márványon is égett. Már éppen el akartunk rohanni, mikor a kapuból kilépett egy lény. Oroszlánteste és feje volt így első ránézésre, de amikor jobban szemügyre vettem, rájöttem, hogy van még egy kecske feje és a farka olyan, mint egy kígyóé. Ronda egy látványt nyújtott. Most már tudom, hogy miért volt rossz érzésem.

- Kiméra… - suttogta mellettem Bence. Valószínűleg ez lehetett a szörny neve.

Az az izé eddig nem vett észre minket, de amikor Bence megszólalt, felénk fordította ronda pofáját és elordította magát. Az üvöltése nem evilági volt.

Lassan elindult felénk, és legnagyobb megdöbbenésemre elkezdett beszélni. Viszonylag emberi nyelven.

- Kicsi *heroes.* Ne féljetek, gyors halálotok lesz!

Én már eddig is rettegtem, de a szörny most elindult felénk. Kitátotta hatalmas pofáját és… Egy óriási villanást láttam, majd elvesztettem az eszméletemet.

Egy hatalmas kör alakú teremben tértem magamhoz. Márvány falai voltak arany berakással. A falakról különféle növények lógtak le, és a terem közepén tűz lobogott. A padló pedig… felhőből volt. Velem szemben tizenkettő trón állt. De csak ötön ültek. És hát az ott ülők… eléggé morcosnak tűntek.

Az okoskodó társam már ébren volt, és rémülten ezt suttogta nekem:

- Az olümposziak…

Eltűnődtem ezen a kijelentésen s végül arra jutottam, hogy ez csak is egy betegség lehet.

- OSTOBA HALANDÓK! – ordította ekkor az egyik trónon ülő férfi. Olyan öt méter magas lehetett, és fehér haja kék szemébe hullott. Mintha pilótaruhát viselt volna. – MÉGIS MIT KÉPZELTETEK?!

Sajnos erre a kérdésére nem tudtam válaszolni, ezért csak ennyit mondtam:

- Passz. Kérdezzen valami könnyebbet!

A trónon ülőknek ettől a választól elállt a lélegzetük. Ők kérdezték, én csak válaszoltam.

- Örüljetek, hogy nem ölünk meg titeket most azonnal. Azok után, amit tettetek – szólt közbe az egyik nő a pilótától két trónnal arrébb. Ezüstös haja a vállára omlott, a kezében íjat tartott. A tekintete pedig azt sugallta, hogy szívesen megölne minket.

- Ööö… - szólalt meg mellettem ekkor nagy okosan Bence. – Mit is tettünk?

- Szabadon engedtétek a kimérát – szólt nyugodtan a jobb oldali legszélső trónon ülő fehér ruhás nő. – Ekhidna és Tüphón fiát. Ez egy igen vérengző szörnyeteg és valószínűleg meg akarja szerezni az Ereklyét, hogy kiszabadítsa a szüleit.

- Aha… - úgy néztem az előttem ülő személyekre mintha megőrültek volna.

Az egyik olümposzi vagy mi (lehet, hogy ez mégse egy betegség) Ordító jobbján ült fehér menyasszonyi ruhában. Szerintem egy „kicsit” furán nézett ki.

Az íjas fazon mellett egy énektanár (nem rossz a szemem, tényleg az volt) foglalt helyet, aki a kezében egy lantot tartott. Következőleg ez a férfi szólalt meg:

- Vesta, szerintem egy kicsit sokat mondtál nekik.

Az említett sokat sejtőn nézett a tanárra, de végül semmit sem mondott.

- Na, jól van. Hogyan szabadítottátok ki a szörnyet? – kérdezte végül Ordító.

- Jana? – nézett rám kérdő tekintettel Bence. Sóhajtottam. Persze, hogy nekem kell elmondanom. Bár így belegondolva ez volt a logikus, hiszen én szabadítottam ki.

- Jó! – néztem rá ettől függetlenül dühösen. – Mentünk kirándulni Aquincumba. Bementünk egy hatalmas aranyozott márványépületbe. Ott találtunk egy tróntermet és egy kaput. Ez utóbbihoz hozzáértem és… elkezdett világítani, majd tűz borította el, végül kijött belőle az az izé. Ennyi.

Az olümposziak sokatmondóan egymásra néztek. Végül a menyasszony szólalt meg:

- Sajnálom, de meg kell ölnünk titeket. Túl veszélyesek vagytok. Főleg te – mondta, majd rám mutatott… Kösz!

Csak egy dologra tudtam gondolni: ez a kirándulás is borzalmas volt. Még az eddigieknél is rosszabb. Egy órán belül már másodjára akartak megölni… Király!

A gondolatmenetemet az szakította meg, hogy a hátunk mögött lévő kétszárnyas ajtón valaki berontott. Ahogy hátranéztem eléggé elcsodálkoztam. Egy velünk egykorú fiú volt fekete hajjal és zöld szemmel, kék pólót viselt, de nem volt nadrágja. És hát… deréktól lefelé úgy nézett ki, mint egy kecske. A fejemben ekkor felderengett egy szó: *faun*.

- Állj, ne… - lihegte kifulladva a kecskeember. – A… a szörnyet el kell fogni…

- Tudjuk – válaszolta Ordító. – És?

- Mi lenne, ha mondjuk, ők fognák el? – kérdezte a faun és ránk mutatott. – Én pedig segítenék nekik. Egyébként a jóslat is így szól.

Örök hála a kecskeembernek! Megmentett minket. Legalábbis úgy tűnt, mivel azok a balfékek elgondolkodtak ezen a javaslaton. Hangos beszélgetésbe kezdtek egy általunk teljesen ismeretlen nyelven. Majd végül Ordító szólalt meg:

- Rendben. Egy napot kaptok. De ha nem sikerül, akkor mind meghaltok. Te is Sanyi! – a kecskeember láthatólag nem ijedt meg. Magabiztos képet vágott és bólintott.

- Legyen. Deee… kéne nekik fegyver – mondta és ránk mutatott.

Ekkor az íjas nő felállt, lerakta a fegyverét és elmormolt valamit. A következő pillanatban két kard jelent meg a kezében. De mind a kettő, három méter hosszú volt. Közelebb lépett hozzánk, majd lerakta a földre a kardokat, majd visszasétált a trónjához.

A fegyverek a szemünk láttára kezdtek el zsugorodni, míg végül kb. egy méter nagyságúak nem lettek. Ezután Vesta szólalt meg:

- Tessék, íme, itt vannak a kardjaitok. Most pedig… Viszlát! – mondta, majd csettintett és mind a hárman a fegyverekkel együtt eltűntünk egy hatalmas villanás kíséretében.

Ez alkalommal nem vesztettem el az eszméletemet. A fekete trónteremben álltam Bencével és Sanyival. Az órámra néztem. Azóta, hogy betettük ide a lábunkat még csak öt perc telt el. Ledöbbentem. (Oké, tudom ez ma már legalább az ötödik.) Kizárt, hogy ez csak ennyi volt.   
Pedig igen…

A gondolatmenetemet már megint a kecskeember szakította meg:

- Sziasztok, én Sanyi vagyok! Ti pedig gondolom Jana és Bence – szólt vidáman.

- Ja – mondtam nem túl barátságosan. Ám a faun láthatólag nem sértődött meg. Bencéhez fordult:

- Mindig ilyen?

- Nem. Általában rosszabb – felelte vigyorogva.

Éreztem, ahogy elvörösödöm, de végül annyiban hagytam. Szó nélkül odamentem az egyik kardhoz és felkaptam. A súlyelosztása pont jó volt és teljesen a kezembe illett. Suhintottam vele egyet, kettőt. A kard ezüst berakásaival és a rávésett csillaggal gyönyörű volt, de tudtam, hogy egy gyilkos fegyvert tartok a kezemben.

Bence odament a másik kardhoz és azt kezdte el vizslatni. Végül ő is felvette és „kipróbálta”.

- Na, milyenek a kardok? – kérdezte Sanyi.

- Jók – feleltem kurtán.

- Nem fogják ezeket a többiek kiszúrni? – kérdezte Bence.

- Nem. Képzeld, elmondjuk egy kabalának – válaszolta Sanyi. Bence valószínűleg így tett, mert a következő pillanatban már nem kardot tartott a kezében, hanem egy fémgyíkot.

- Király! – sóhajtotta. Én is megpróbálkoztam ezzel, a mutatvánnyal csak én egy csillagos medálnak képzeltem el a fegyverem. Becsuktam a szememet. Mikor kinyitottam a kard helyett egy nyaklánc volt a kezemben. Magától értetődő módon a nyakamba akasztottam, majd feltettem a kérdést, ami már egy jó ideje foglalkoztatott:

- Tehát akkor kik is azok az olümposziak?

Két döbbent szempár nézett vissza rám. Végül Bence szólalt meg:

- Te nem tudod? – kérdezte majd szokásához híven választ sem várva belekezdett a magyarázatba. – Az ókori rómaiak több istent tiszteltek. Több száz volt, de ebből kiemelkedett tizenkettő. Úgy hívták őket, hogy az olümposziak. Mi az ő öt tagjukkal találkoztunk. Ha jól sejtem, a pilóta volt Jupiter az ég ura és az Olümposz királya. Az ő felesége Juno, a házasság és a család istennője. Ő az a menyasszonyruhás volt. Az íjas Diána, a vadászat istennője. Az ikertestvére pedig az énektanár Apollo volt. Ő a költészet istene. Az ő apjuk Jupiter. Végül pedig az a nyugodt, Vesta volt. Ő őrzi az Olümposz lángját. Már rémlik? – kérdezett végül. Most, hogy így mondta, tényleg kezdett derengeni valami.

- Heten vannak még. Minerva a bölcsesség istennője, Bacchus a bor és a mulatozás istene, Mars a háború istene, Vulcanus a kovácsok és a tűz istene. Meg… Kik is voltak még? Ja, megvan. Neptunusz a tengerek ura és Vénusz a szerelem és a szépség istennője. Ugye? – kérdeztem mikor már kifogytam a szuszból. Sanyi és Bence döbbenten néztek rám. Valószínűleg nem feltételezték, hogy tudom. (Én sem.) A kecskeember már nyitotta is a száját a válaszra mikor… valaki megelőzte.

- Ez pontosan így igaz, ahogy mondod, de… azt nem említetted meg, hogy mi a küldetésetek célja. Mert hát tudjátok, én is szívesen részt vennék benne – mondta az árnyékból előlépő fekete hajú és szemű, rocker ruhába öltözött lány. Meg kell hagyni, eléggé ijesztő volt.

- Te meg mit keresel itt? – kérdezte holtra váltan Sanyi. Rájöttem, hogy a kecskeember eléggé furcsa személyiség. A halállal való fenyegetéstől nem ijed meg, de egy velünk egykorú lánytól meg igen.

- Mint már említettem, segíteni akarok.

- Sajnálom, Trivia, de nem! – felelte Sanyi.

- Pedig tudnék nektek segíteni. Méghozzá nagyon is – mondta vigyorogva. – Én vagyok a mágia és a keresztutak istennője. Mellesleg azt is tudom, hogy hol van a kiméra. Nos?

- Rendben – vágtuk rá egyszerre Bencével. Trivia elégedetten mosolygott Sanyi pedig lesújtó pillantást vetett ránk.

- Na, akkor hol kezdjük? – kérdezte Bence.

- Az iskolátoknál – felelte Trivia. Eltátottam a számat. Mégis mit keresne egy ókori római szörny a mi sulinkban?! Könyörgök, mégis mit?!

- Indulunk! – közölte Trivia majd csettintett egyet. Hirtelen minden elsötétedett.

Mikor újra normálisan láttam, már az iskola előtt álltam. Hatalmas épület magasodott elénk. Fehér falai és rengeteg ablaka volt. Az udvaron pedig diákok rohangáltak. Tehát pontosan olyan, mint egy átlagos suli. Nem értettem, mit keres itt a kiméra.

- Ez a ti iskolátok? – kérdezte Sanyi.

- Ja – felelte Bence.

- Menő – jelentette ki a kecskeember. Valami azt súgta, hogy teljesen más elképzeléseink vannak erről a szóról.

A következő pillanatban elindultunk a suli bejáratához. Mikor beléptünk az ajtón lefordultunk jobbra a tanári felé. Végigmentünk egy csupasz és hosszú folyosón, majd benyitottunk ez első irodába.

A szoba egész nagy volt és eléggé szépen berendezték. A falakon különféle festmények és fegyverek lógtak, a polcokon pedig rengeteg kupa sorakozott. Az iroda közepét egy íróasztal és egy görgős szék foglalta el. Ez utóbbiban pedig nem más ült, mint a töri tanárunk Herkules Ákos. Most, is mint mindig egy kopott farmert és egy inget viselt, és éppen egy latinkönyvet olvasott. Mikor beléptünk, letette az olvasmányát és ránk nézett.

- Szervusztok, gyerekek! Miben segíthetek? – kérdezte mosolyogva.

- Most már nem kell a szerepedet játszanod, a kiméra kiszabadult. Meg kell védenünk az Ereklyét! – mondta Sanyi.

A tanár erre bólintott.

- Rendben. De… hogyan szabadult ki?

A többiek várakozóan rám néztek. Már megint nekem kell elmesélnem az egészet. Csúcs!

Beszámoltam neki is a történtekről, ő meg csak hümmögött. Azt hittem, hogy már meg sem fog szólalni. Már vagy fél perce tartott a kínos csönd, mikor végre elkezdett beszélni:

- Pont, mint a jóslatban… - mormogta. Kb. mindenre számítottam csak erre nem. Esetleg valami véleményt mondhatott volna. De nem! Ő is ezzel a vacakkal jön. Most már muszáj volt megkérdeznem:

- Milyen jóslatról hablatyol itt folyton mindenki?

Sanyi, Trivia és Herkules Ákos döbbenten nézett rám. Végül a kecskeember szólalt meg:

- Ti erről az egészről nem tudtok semmit?

- Nem – feleltük kórusban Bencével.

- Rendben, akkor ezt muszáj lesz elmondanunk – mondta Trivia. – Régen még a rómaiak előtt a görögöknél volt a delphoi jósda. Ott az Orákulum pár ezer évvel ezelőtt ezt jósolta meg:

*Ketten vannak hősök*

*Ők lesznek az őrök*

*De elengedik a szörnyet*

*Kit ők majdan meg is ölnek.*

*Ám ha nem sikerül,*

*Az Éj úr megkerül.*

- A hősök egyértelműen ti vagytok, és… valamelyik istennek, félistennek, hérosznak vagy királynak vagytok a leszármazottai – mondta utána Ákos bácsi. – Ettől a jóslattól féltek az istenek, és rám bízták az Ereklyét, hogy védjem meg.

- Ez a magyar változata volt a jövendölésnek – szúrta közbe nagy okosan a kecskeember. – Eredetileg görög és…

- Sanyi! Szerintem most inkább ne fáraszd őket! Az a legfontosabb, hogy megvédjük az Ereklyét –miután ezt kimondta, odasétált az egyik polchoz, és leemelte róla a legkisebb kupát, majd mormogott valamit, és már egy aranyozott mintákkal gazdagon díszített kehely volt a kezében. – Ha ez a kimérához kerül, elszabadul a pokol. Ki akarja majd szabadítani vele Tüphónt és Ekhidnát. Sanyi, ezt most rád bízom. Vigyázz rá!

A kecskeember bólintott és a zsebébe süllyesztette a kb. 5 cm-es Ereklyét.

Ekkor valami szöget ütött a fejemben. Hogy tud, ennyit a töri tanárunk? Ezt tuti nem tanítják a tanárképzésen vagy min.

- Ön ezeket honnan tudja? – tettem fel a kérdést.

A tanár a fejét csóválta.

- Az előnevem, mint már szerintem észrevettétek: Herkules. És hát… én tényleg ő vagyok.

Ez a nap egyre furább és furább lesz. A töri tanáromról most derült ki, hogy Herkules. Mi jöhet még?

Odakintről ekkor hatalmas velőtrázó ordítás hallatszott. Megérkezett a szörny. Az udvaron a gyerekek sikítoztak, és ha jól hallottam ezt ordibálták „Veszett kutya! Jaj! Segítség!”. Komolyan? Tényleg? Majdnem elkezdtem röhögni. Veszett kutya?! Ezek tényleg annak nézték a kimérát?!

- Vegyétek elő a fegyvereiteket! – utasított minket Herkules. Nem sokat teketóriáztunk. Én lekaptam a nyakamból a láncot és kardnak képzeltem el. Bence is így tett a gyíkjával. Trivia kezében megjelent egy dárda. Herkules lekapott a falról egy kardot. Sanyi pedig hát… nem csinált semmit.

- Te miért nem veszed elő a kardod? – szegeztem neki a kérdést.

- Ööö… izé… én nem tudok harcolni.

Remek! Kecskeember nem ért a fegyverekhez. Ő volt szerintem az egyetlen faun, aki nem tud harcolni. Egyre jobb. Legközelebb ki fogja ezt kijelenteni? Már készültem, hogy valami nem túl szép megjegyzést vágjak a fejéhez, mikor Bence megelőzött.

- Figyelj, Sanyi! Ha ez téged megnyugtat, én se tudok kardozni vagy harcolni, de azért megpróbálom. Ha pedig nincs fegyvered, akkor vegyél le egyet a falról! Oké?

Sanyi beleegyezően bólintott. Odasétált az egyik képhez és levett mellőle egy íjat. A ceruzatartóból meg előhúzott pár nyílvesszőt.

- Készüljetek! Hamarosan itt lesz a szörny – mondta Herkules. És pont, ahogy befejezte a mondatot, berontott a terembe a kiméra. Még mindig ugyanolyan ocsmány volt, mint először. Csak annyi volt a különbség, hogy most rothadt alma szagot árasztott. Fúj!

- Adjátok meg magatokat, *heroes*! – mondta (vagy inkább hörögte) a kiméra.

- Soha! – mondta mellettem (a legnagyobb döbbenetemre) Bence.

- Most kivételesen egyetértek – feleltem én is. Majd magasba emeltem a kardomat, és lesújtottam vele a kimérára. Ám az az ostoba szörny hátraugrott és rám vetette magát. Hanyatt vágódtam. Már épp le akarta harapni a képemet, mikor hirtelen lerepült rólam. Igen, tényleg. Bár igazság szerint Herkules vágta a falhoz, de én csak annyit láttam, hogy zsupsz… és már repült is.

Nagy nehezen feltápászkodtam. Vér ízét éreztem a számban, de egyelőre nem törődtem vele. A többieknek próbáltam segíteni.

Sanyi a szoba legtávolabbi sarkában állt, és az íjjal szerencsétlenkedett. Herkules a kardjával püfölte a szörnyet szinte eredménytelenül. Trivia a dárdáját próbálta beledöfni. Bence pedig… nos… letagadom, nem az én rokonom. Ott állt az egyik szekrény mögött. Nem harcolt. Meg sem mozdult. Úgy döntöttem, hogy odamegyek hozzá, és szépen magammal rángatom a „harctérre”.

- Bence… - szólaltam meg kicsivel később mellette. Ijedten kapta fel a fejét, de mikor észrevette, hogy csak én vagyok, láthatóan megnyugodott.

- Gyere, segíts feldönteni! – mondta.

Oké lehet, hogy mégis a rokonom. Ez az ötlet egész jó volt. Közelebb mentem, majd mind a ketten elkezdtük tolni a szekrényt. Először meg sem mozdult, de aztán egyszer csak megdőlt az egész és felborult.

Szerencsére Trivia és Herkules éppen időben vették észre és arrébb ugrottak. Ám a kiméra nem volt ilyen szerencsés. Őt telibe találta a bútor. Azon a helyen, ahol az előbb volt egy nagy kupac szemét és egyéb lom éktelenkedett csak.

- Na, ennek annyi – jelentettem ki büszkén. Ám, pár pillanattal később, megmozdult az egyik kupac. És találjátok ki, hogy mi mászott elő onnan! Igen, a kiméra. Több sebből vérzett, de láthatólag nem esett túl nagy bántódása. Kezdtem azt hinni, hogy ez a dög halhatatlan.

- Nem tudtok legyőzni – sziszegte. Ám éppen most, ahogy ezt kimondta, egy nyílvessző suhant keresztül a szobán és belefúródott a kiméra torkába. Még egy pillanatig állva maradt, de utána (remélhetőleg) holtan esett össze.

Mind a négyen döbbenten néztünk hátra Sanyira.

- Ööö… Miért bámul rám mindenki? – kérdezte kezében az íjjal. Egy ideig senki sem szólt, majd mind egyszerre kezdtünk el beszélni.

- Azt mondtad nem tudsz harcolni…

- Legutóbb lábon lőtted magad…

- Előtte majdnem megölted az oktatód…

- Engem is megtanítasz?...

Sorba záporoztak a kérdések Sanyira, a nap hősére. De ez nem tartott túl sokáig, mivel egy hatalmas fényes villanás következett, és azt hiszem megint elvesztettem az eszméletem.

Mikor magamhoz tértem már megint az Olümposzon voltunk. Annyi különbség volt csak, hogy most öten voltunk itt, nem pedig ketten. És az olümposziak kibővültek három új taggal. Az egyiknek fekete haja volt és katonai terepruhát viselt. Ha jól emlékszem (márpedig erre nincs sok esély), ő Mars a háború istene. Mellette egy nő ült, vállig érő, barna hajjal, fehér tudósköpenyben és a trónja háttámláján egy bagoly ült. Hiszen őt ismerem! Ő Minerva, a bölcsesség istennője.

Jupiter-Ordító ballján egy tengerész foglalt helyet, és egy szigonyt tartott a kezében. Ha jól gondolom, ő lehetett Neptunus, a tengerek ura. Ő szólalt meg először:

- Nem, úgy volt, hogy csak Sanyi segít nekik?

- Ez végül is nem volt pontosan megszabva – válaszolta Vesta.

- Nem ez most a lényeg! – szólt közbe Minerva. – Legyőzték a szörnyet, és az Ereklye megmenekült. Gratulálok!

Ezzel úgy tűnt, láthatólag egyetértenek. Csak Neptunusz tűnt egy kicsit sértődöttnek.

- Hol van most az Ereklye? – kérdezte Jupiter.

- Nálam – felelte gyorsan Sanyi és odavitte Ordítóhoz (ez a név már ráragadt). Az ég királya elvette a kelyhet, és lerakta a trónja karfájára. Erre az Ereklye elkezdett nőni és addig nem hagyta abba, míg fél méteres nem lett.

- Nos, fiam, most már visszajöhetsz az Olümposzra! – mondta ezután Herkulesnek.

- Bocs, Apa, de szerintem maradok. Van egy olyan érzésem, hogy szükség lesz még ott rám – mondta majd ránk mosolygott. Ezután egy villanás kíséretében eltűnt.

- Trivia neked megszűnik a száműzetésed. Egyelőre legálisan járkálhatsz az Olümposzon – folytatta Jupiter. – Te pedig Sanyi, úgy tűnik, hogy mégis értesz a fegyverekhez. Menj el Vulcanushoz, és kérj tőle egy kardot!

A kecskeember boldogan bólintott.

Végül az uncsitesómhoz és hozzám fordult.

- Nektek pedig gratulálunk a sikeres küldetéshez! A kardjaitokat tartsátok meg! Vesta hamarosan vissza fog küldeni titeket a Földre.

Most jött el a búcsúzkodás ideje. Meg kell hagyni eléggé sokáig tartott. Mikor már befejeztük, Vesta csettintett egyet és egy villanás közepette eltűntünk az Olümposzról.

Újra ott találtuk magunkat a sötét trónteremben. Ránéztem az órámra. Négy óra lesz két perc múlva. Sietnünk kellett, ha nem akartunk egy beírást.

- Gyere, Bence, futás! – kiáltottam rá.

Elkezdtünk rohanni a folyosón és még éppen időben értünk a nagyterembe. A többiek már sorakoztak. Mi gyorsan beálltunk a sor végére. Hamarosan elindultunk kifelé az épületből, majd elhagytuk Aquincumot. De én elhatároztam, hogy még visszatérek.

A másnapi dolgozatot furcsamód hibátlanra írtam meg. Herkules meg is dicsért érte.

A kirándulás pedig végül is jól sikerült. Ilyen izgalmas és fantasztikus még sosem volt. Ennél jobban el sem sülhetett volna ez az egész. Megmentettük a világot. És az benne a legjobb, hogy most az egyszer a kiránduláson nem kaptam beírást…