***Uhljár Adrienn Petra***

***Gál Ferenc Főiskola***

***Szarvasi Gyakorló Általános Iskola***

**[Bűnös Boszorkány Bánata](https://blog.ebnevelde.hu/odi44/2016/12/04/Bunos-Boszrokany-Banata---1./)**

**Volt már olyan érzésetek, mintha valaki folyamatosan követne? Nekem ez az érzés már betegessé vált, és mindig félek egyedül hazamenni. Folyton hátra-hátra tekintgetek, mert valami bennem azt súgja, hogy figyelnek... A szüleim, Amanda Wood és Boris Green aggódnak az állapotomért, de mindig azzal nyugtatom őket, "ne aggódjatok, csak túl nagy a képzeletem".**

**Ám ez az igazságtól messze áll. Valószínűleg azért alakult ki bennem ez az érzés, mert van egy titkom. Vagyis, tulajdonképpen több, de egy fő titkom, ami ha kiderülne, az egész életemnek annyi lenne. Ugyanis 16 éves kamasz boszorkány vagyok. Vannak erőim, amik rendkívül érdekesek és egyben ijesztőek is, de ezekről hallgatnom kell. Sajnos nem csak jó dolgokra vagyok képes... Aki a közelembe kerül, akaratom ellenére is rosszul lesz. Fáj a fejük az embereknek, néha el is ájulnak, ha három lépésnél közelebb állnak hozzám. Magántanuló vagyok, így nem jelentek nagy veszélyt, de ez akkor is néha ijesztő...**

**Már a kinézetemtől is sokkot kapnak az emberek, pedig soha nem igazítottam a külsőmön. Hajam sötét, fekete, mint az éj, de úgy tekerednek benne zöld tincsek, mint a kígyók. A szüleim az örökbefogadásomnál is megijedtek, de valamiért mégis befogadtak. Az orvosok tanácstalanok voltak. Senkinek sem volt arról fogalma, miért nézek ki úgy, ahogy. A hajamon kívül még a bőröm színe is érdekes, mert kicsit olyan árnyalata van, mintha kormos lennék, szürkésen van elszíneződve a vérem is ezzel együtt. Az emberek rettegnek tőlem, ha csak rám néznek…A ruhám szakadt, de nem szándékosan, csak egyszerűen mindig történik valami, ami ugyanazon a ponton elszakítja a ruhámat. A derekamnál és a térdemnél is cafatokban csüng az anyag. A szüleimnek elege lett, nem vettek több ruhát, tehát már koszos is vagyok, ami csak még jobban ront a megjelenésemen.**

**Október 31. van. Halloween napja. Ilyenkor az erőm megerősödik, ezért otthon kell ülnöm és figyelnem a vidáman cukrot és csokit gyűjtögető gyerekeket. A fene azzal a rohadt nagy boldogságukkal... Én ebből soha nem kaptam. Sosem öltöztem be, mindig az elnyűtt, szürke pólómban és szakadt nadrágomban figyeltem a tájat. Kisgyerekként kinevettek, megdobáltak, de nem édességgel, hanem kővel, bottal, vagy amit találtak. Mély sebekkel és keserű tekintettel értem haza. A vérem csordogált, és a gyerekes copfjaim levéllel voltak teli. Mintha csak egy háború túlélője lennék. A köztem, és az élet közt folyó háborúban.**

**Hirtelen csengettek. Ijedtemben leestem az ágyról, és a koszos ruhahalmaimban landoltam. Pálcikaszál lábaimmal hadonásztam, és mire feltápászkodtam volna, édesanyám megelőzött, és kinyitotta az ajtót. Egy vámpír maskarás, velem egykorú lány váltott néhány szót anyukámmal, és belépett a házba. Ő volt Kelly, az egyetlen ember a földön, aki közelített a barátság szóhoz az én életemben. Ledobta a cipőit és berontott a szobámba.**

**Valószínűleg szörnyű látványt nyújtottam a ruhahalom közepén, hadonászva, visítozva. Riasztó, boszorkányos külsőm, amiről korábban beszámoltam, csak még jobban adott a jelenetre. Nyúlt volna a kezemhez, de finoman megcsaptam, hogy ne jöjjön a közelembe. Ő az egyetlen ember, aki tud róla, mi vagyok, milyen erőim vannak, mégis a közelembe jön... Elgurult a gyógyszere?!**

**- Bocs, Tatiana... - rázta meg a fejét, és még a sminkjén keresztül is láttam, hogy elsápad, ezért próbáltam távolodni tőle, nehogy rosszabbul legyen.**

**- Jól nézel ki. Olyanok vagyunk, mint az ikrek, csak én smink és jelmez nélkül. - vigyorogtam keservesen. Valóban így volt. Mintha tükörbe pillantanék. Szürke jelmezben volt, fehér arcfestéssel, szeme alatt lila vonalakkal.**

**- Kösz. - mosolygott. Kibámultam az ablakon, és nem figyeltem rá. Feketére lakkozott körmeimmel kocogtattam az ablakpárkányt. A gyerekeket néztem, és azt kívántam, bárcsak soha többé ne látnék embert mosolyogni. Kelly az egyetlen kivétel, szeretem a mosolyát, de néha irigylem, mert neki normális élete van, barátokkal, szép családdal és egy fiúval, aki közel áll a szívéhez.**

**- Hé! - kiáltott fel, mire én összerezzentem. - Gyere már ki, ’halloweenezz” velünk. Ez az egyetlen olyan nap, amikor nyugodt szívvel kimehetnél innen, élvezd ki! Most nem bámulnak meg az emberek, megígérem!**

**- Nem. - nyögtem unottan.**

**- Naaaaaa, légyszi, gyere már, tök jó móka lesz! Kicsit ijesztgetjük a kiskölyköket, talán még nasit is szerzünk.**

**- Nem. - mondtam újra, de kevésbé biztosan ezúttal. Túl meggyőző volt.**

**- Na, jó, még egy dolgot mondhatok, ami szerintem meggyőz - sóhajtott, és megvonta a vállát. - Végülis, ma varázsolhatsz, nem?!**

**Erre rögtön felkaptam a fejem. Hogy mi van? Vihetem a pálcám? Nagyon-nagyon halványan elmosolyodtam, és belenyúltam a zsebembe. Kis idő után kihalásztam egy ütött-kopott fekete pálcát, aminek a vége ragyogott.**

**- Akkor, nem baj? Tudod, hogy nagyon kezdő vagyok a varázslásban... Nem akarok bajt okozni.**

**- Ne legyél már pesszimista! Jó móka lesz! Na, indulás!**

**Kitárta az ajtót, és kivillantotta vámpírfogait. Visszasüllyesztettem a pálcám a zsebembe, felálltam, és felöltöztem... Lehet, hogy ma igazi halloween-i horrorban lesz részük a kis kölyköknek.**

**- Megvagy, Tatiana? – kérdezte Kelly, miközben kitántorogtam a bokrok közül, amik búvóhelyként szolgáltak. Egy közeli gyerekcsoportot bámultam. Épp bekopogtatni készültek nagy röhögcsélés közepette. Arcomra gonosz vigyor kerekedett, és a zsebemben nyúlkáltam. Kelly csak megérintette a kezem, minél távolabb állva tőlem. Idegesen markolásztam a pálcámat, és egy jó kis átkon gondolkodtam.**

**- Még ne. – suttogott Kelly. Egy idős pár nyitotta ki az ajtót. Váltottak néhány szót a gyerekekkel, majd néhány csokit adtak nekik. Sziszegve húztam ki a varázslatos tárgyat, és finoman megpöccintettem. Kelly már erősen csapott rá a kezemre, hogy legyek türelmesebb. De hát miért kellene életem legnagyobb mókájára várni? Az öregek már becsukták az ajtót, és egy bólintással jeleztem, hogy készen vagyok.**

**- Jól van… Mi is legyen? – kérdeztem összehúzott szemöldökkel. Egy hirtelen mozdulattal kidugtam a bokorból a kezemet, és suhintottam egyet a pálcámmal. Elmormogtam egy igét, és megrázkódott a gyomrom.**

**Lilás köd szállott ki a pálca végéből, és a gyermekek felé szállott. A ködből lassan egy alak változott, széles vigyorral, szellemszerűen lebegve. A kicsik a betonon haladva semmit nem vettek először észre, majd mikor kiértek a kertből, egy vörös kölyök felsikított.**

**- Uramisten! – visította, és futásnak eredt. A többiek a lényem felé néztek, majd riadtan felnyüszítettek.**

**- Va-Vanda, e-ez mi-i? – kérdezte az egyik kislány a másikat. Ám már senki nem adott választ. A szemüveges kis szöszi egyedül maradt. Nedves homlokkal, ájulásra készen toporgott a járdán, majd ő is szaladni kezdett a társai után. Elégedett vigyorral bólintottam. De még bosszúéhes voltam. Kelly próbált lenyugtatni, de én egyre idegesebb lettem. Végül sikerült rábírnia, hogy tegyem vissza a pálcámat a zsebembe, és maradjak nyugton. Ezt senki más nem lenne képes elérni nálam.**

**- Szép volt. – vigyorgott, és kidugta a fejét a bokor mögül. – Ők már ettől is megijedtek. Pedig téged ismerve, ez csak a kezdet.**

**- Jól mondod. – vigyorogtam. – Jó érzés kiszúrni másokkal. Büntetlenül.**

**- Azért csak óvatosan. – rázta meg a fejét Kelly, de nem nagyon érdekelt. Ez az én estém. Rettegjetek, kis nyomik, mert jövök és lecsapok. ……**

**- Tatiana, ez biztosan biztonságos? – kérdezte félve Kelly. Meglepődve néztem rá, hiszen az ő ötlete volt, éjjel, vak sötétben, Halloween napján kisgyerekeket ijesztgetni. A pálcám egyre jobban kézre állt, és csodálatos érzés volt a birtokomba kerülő varázserő. Még sosem szórakoztam ennyit. Erre most komolyan megkérdezi, hogy biztonságos-e ez?**

**- Hát… ööö… - a lábammal a földet piszkáltam. – Nem tudom, hogy mi baj sülhetne ki belőle.**

**- Mondjuk, valaki szívbajt kap. – mutatott az egyik remegő kisgyerekre. Ő már a 3. gyerekcsoporthoz tartozott, akit megijesztettem. Gyökeret vert lábbal, sírásra görbülő szájjal és könnyes, ijedt szemekkel meredt a köd-lényre, amit megidéztem.  Az egyik barátja megpróbált érte szaladni, de túl félős volt. Ja, egy igazi barát.**

**Kelly lesújtó szemekkel nézett a szőke kisfiúra, aki meghátrált. Pontosan tudtam, miért ilyen ingerült. 12 éves korában kijátszották, átverték a barátai. Ez az időszak úgy maradt meg neki, mint egy háború… Mikor bajban volt, a két kislány, akikkel akkor játszottak, kinevették, és gúnyolták. Ha bármilyen segítségre volt szüksége, meghátráltak előle. Kelly szeme villámokat szórt, mikor végül 14 évesen sikerült leráznia magáról a két gyereket. Azóta már ő se olyan, mint régen. De én így szeretem.**

**- Hé, nyugi. – nyújtottam felé a karom, de nem merészkedtem túl közel. Kedvelem őt, nem akarom, hogy rosszul legyen. – Tudom, mit érzel.**

**- Nem, nem tudod. – rázta a fejét idegesen. – Nagyon bírlak, de… De erről nem tudok beszélni. Egyszerűen… Nem lehet.**

**Szemei elkezdtek nedvesedni, de visszatartotta a sírást. Erős lány ő, viszont van egy gyenge oldala is, amit nem szeret megmutatni. Kedvesen próbáltam mosolyt erőltetni az arcomra, bár ez már egy idegen mozdulat nekem. Sosem szoktam mosolyogni… Csak gúnyosan. De az egészen más.**

**Ha segíteni akarsz egy barátnak, de ő visszautasítja, az nagyon kellemetlen. Még sosem volt nekem ilyen. Mindig én voltam az, aki, mint boszorkány, segítségre szorult. És mivel egész életemben egy házba voltam bezárva, sosem tudtam Kelly-nek segíteni. A két lány uralma alatt… Amikor súlyos betegségben szenvedett, és nem tudtam meglátogatni a kórházban… És… Semmikor…**

**Az oldalam szúrni kezdett. Észre sem vettem, hogy könnyek csorognak le az arcomról. A fények a házakból elhomályosodtak, és teljesen más kép jelent meg. Az életem legrosszabb napjainak képei játszódtak le előttem. Hogy pontosan mik, azt nem részletezném. A lényeg, hogy rosszul lettem, és egész testemben remegtem. Beteges külsőmet csak erősítette hirtelen kirobbanásom.**

**- Tatia’? - szólogatott Kelly. Egy fának támaszkodtam, könnyeimet a földre hullattam. Hirtelen felzokogtam, és akaratlanul is összeestem. Elterültem a hideg földön, és összehúztam magamat. Kelly ijedten próbált a közelembe jönni, de nem tudott, mert amint hozzám hajolt, elkezdett sápadni, és a fájdalomtól felvisított. Próbáltam lecsitítani, és felkelni. Nehézkesen belekapaszkodtam a fa törzsébe.**

**- Istenem… - nyöszörögtem. Felhúztam magamat, és szorosan hozzá simultam a törzshöz. A lábaim erőtlenül remegtek. A fa hullatni kezdte leveleit, amint hozzáértem. Az ágai kiszáradtak, mire ijedten elengedtem.**

**- Istenem… - mondtam megint, és félősen néztem a mögöttem bámuló Kelly-re. Szája is tátva maradt, a fa pusztítását látva.**

**- E-ez mi volt? – kérdezte akadozva, és már épp sikítani próbált, de a szájára tapasztotta a kezét. Felsóhajtottam, és erőtlenül leültem a földre.**

**- Nem tudom… Csak valami rohamom volt. – feleltem halkan, alig érthetően. Ez nagyon gyors volt… Pár másodperc az egész… Vagy lehet, hogy csak én éreztem annak? Valami belehasított a fejembe, és a koponyám majd’ szétrepedt a fájdalomtól.**

**- Nem kéne hazamennünk? – nézegetett tétován hátra. Megvontam a vállamat. A homlokomat tapogattam, hogy múljon a fájdalom.**

**- Lehet. De fogalmam sincs, mi volt ez, és ez ijesztő.**

**- Az… - suttogta halkan Kelly.**

**Egy ideig csak bámultunk egymásra. Emésztgettem a történteket, és próbáltam felállni. Túl lusta voltam ahhoz, hogy egy lépést is tegyek. A hideg földön ülve már szinte nem is éreztem a testemet, úgy átfagytam. Becsuktam a szemeimet, hogy a szél ne csípje. Végül feltápászkodtam, és elindultam.**

**-Hé, várj meg! – kiáltott utánam Kelly. Ahogy hátrafordultam, a hajamat megfújta a szél. Kérlelő szemekkel meredtem rá. Szó nélkül újra elindultam, immáron egyedül hazafele.**

**Nem értettem semmit, már nem. Miért, talán az életből, sorsokból bármi is egyértelmű, érthető?! Tudtam, hogy ez vagyok én. Semmi jót nem várhatok. Valahol mélyen belül elromlott valami…bennem…és már nem tudom, hogy javítható meg. Egyedül vagyok a világban. Oly egyedül.**